ועדת הפנים ואיכות הסביבה, כנסת 17, פרוטוקול מספר 378, 2008-06-11 09:00

אופיר פינס-פז: בוקר טוב, אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר יומנו הצעת חוק שירות הכבאות והחילוץ, של חבר הכנסת דוד אזולאי ואחרים.

אופיר פינס-פז: אני רוצה לומר בפתח הדיון כמה דברים.

אופיר פינס-פז: אחר כך כמובן אאפשר למציע לדבר.

אופיר פינס-פז: נושא שירותי הכבאות – אני יכול גם להעיד מניסיוני כשר הפנים לשעבר - בנוי לא נכון.

אופיר פינס-פז: אני עמדתי על העניין הזה תקופה קצרה לאחר שהגעתי למשרד.

אופיר פינס-פז: לא צריך להיות גאון כדי להבין שהמבנה של הכבאות לא נכון.

אופיר פינס-פז: הוא לא נכון, והוא עולה בחיי אדם.

אופיר פינס-פז: יש דברים שהם לא נכונים – בסדר, אז הם לא נכונים, אז מה קרה?

אופיר פינס-פז: אז הם עובדים פחות יעיל.

אופיר פינס-פז: במקרה הזה, המבנה הלא נכון עולה בחיי אדם, שלא תהיה אי-הבנה, לא פחות ולא יותר.

אופיר פינס-פז: לכן יש עניין גדול וצורך גדול לחולל בו שינויים מרחיקי לכת.

אופיר פינס-פז: המבנה המקומי שמתנהל על בסיס של אגד ערים לכבאות או במסגרת עירונית שלמה או במסגרת של שותפות בין רשויות מקומיות – בדרך כלל המסגרות האלה לא מוכיחות את עצמן.

אופיר פינס-פז: יש מקרים יוצאי דופן, שזה עוד מתפקד טוב בעירייה מאוד חזקה הומוגנית, מקצועית, שיש לה משאבים.

אופיר פינס-פז: שמעון רומח, נציב כבאות והצלה ראשי בטח יוכל לפרט על כך, אבל ככלל היכולת של המערכות האלה לתפקד על הבסיס המקומי בדרך כלל לא מוכיחה את עצמה, מכל הבחינות שבעולם.

אופיר פינס-פז: אנחנו נתקלים בבעיה קשה מאוד של הלנת שכר, שמשפיעה בצורה קשה מאוד על התפקוד של הכבאים.

אופיר פינס-פז: אני לא מאחל לאף אחד להתנהל על בסיס קבוע ברמה של הלנת שכר ומשכורת שלא משולמת בזמן - לא כדבר חריג וחד-פעמי, אלא על בסיס קבוע.

אופיר פינס-פז: זה דבר בלתי נסבל, שפוגע במורל, ביכולת, בתפקוד, ביחסי העבודה, בהרמוניה ובשיתוף הפעולה בין הגופים השונים שצריכים לנהל את המערכת הזאת.

אופיר פינס-פז: זה דבר בלתי נסבל.

אופיר פינס-פז: באשר לרמת הציוד, קודם כל אין אחידות בציוד, כי את הציוד המדינה משיגה מן הגורן ומן היקב באמצעים של תרומות ועזרות וכל מיני בוכהלטריות.

אופיר פינס-פז: אנחנו מוצאים בארנסל של המערכות האלה מצד אחד ציוד מודרני, ומצד שני ציוד מימי מתושלח.

אופיר פינס-פז: למערכת הזאת יש מערכת-על, שנקראת נציבות הכבאות וההצלה שיושבת במשרד הפנים, אבל היכולות שלה כתוצאה מהמבנה הן מוגבלות.

אופיר פינס-פז: היא מערכת, הייתי אומר מנחה בצד המקצועי, אבל בוודאי לא מנהלת, משום שהניהול הופרט לרמת השטח.

אופיר פינס-פז: כתוצאה מהדבר הזה היכולת של מערכת הניהול המרכזית לוקה בחסר ומצומצמת יותר לדברים המקצועיים ופחות לדברים הניהוליים, ובסופו של יום יש לדבר הזה השפעה קשה.

אופיר פינס-פז: כשאני הייתי שר הפנים, ניסיתי לעשות רפורמה מאוד מרחיקת לכת בנושא הזה.

אופיר פינס-פז: לצערי, משרד האוצר – אתמול אני הפלגתי בשבחיך, נטשה אפשטיין, מעל דוכן המליאה בעניין חופי הרחצה.

אופיר פינס-פז: שמחתי שבסופו של יום נתתם לעניין הזה גיבוי.

דוד אזולאי: שמשרד האוצר יקבל גיבוי מעל במת הכנסת?

דוד אזולאי: זה לא כל יום.

אופיר פינס-פז: מה שמגיע – מגיע.

אופיר פינס-פז: מכל מקום, בוא נחזור לעניינו.

אופיר פינס-פז: בזמנו ישבתי עם קובי הבר הרבה מאוד זמן, והוא נטה ללכת לרפורמה.

אופיר פינס-פז: הוא נטה ללכת לרפורמה.

אופיר פינס-פז: ברגע האחרון הוא קיבל רגליים קרות, כתוצאה משיקולים כספיים ואחרים, שאני מניח שהיו מעבר לעניין הזה.

אופיר פינס-פז: גם ועד העובדים, שלצערי היושב ראש שלו לא יכול היה להשתתף בדיון, והוא אפילו ביקש ממני לדחות את הדיון ולא הצלחתי, אבל לשם כך שלחנו את שלי יחימוביץ במקומו לדיון – אני צוחק.

אופיר פינס-פז: ..

שלי יחימוביץ': אני רק באתי לוודא שהכל בסדר, כי יש לי דיון בוועדת הכספים.

אופיר פינס-פז: את יודעת שאני תמיד שמח לנוכחותך.

אופיר פינס-פז: אני אמרתי גם ליושב ראש הוועד, שאני קודם כל מאוד מעריך את ועד העובדים של הכבאות.

אופיר פינס-פז: שלא תהיה אי-הבנה, אני לא רוצה שהוועד ייפגע וקודם כל שהפגעים לא ייפגעו.

אופיר פינס-פז: אפשר לעשות רפורמה שכולם מרוויחים – מדינת ישראל, הציבור הישראלי, ציבור הכבאים, המערכת המנהלת.

אופיר פינס-פז: אני חושב שהרפורמה הזאת היא רפורמה של win-win – היא יכולה להיות, היא יכולה גם לא.

אופיר פינס-פז: אנחנו צריכים לעשות הכל כדי שזה יקרה.

אופיר פינס-פז: יש שתי דרכים לעשות את הדבר הזה: לקדם את הצעת חוק של דוד אזולאי שקיבלה את אישור הממשלה; מצד שני, הממשלה, בצדק מבחינתה, אין לי טענה אליה, מקדמת את העניין גם באמצעים אחרים שלא באמצעות חוק.

אופיר פינס-פז: זה בסדר, נצטרך לראות בינתיים את הדברים.

אופיר פינס-פז: השינוי הגדול הוא שהאוצר נתן למשרד הפנים אור ירוק לקדם הקמת רשות כבאות ארצית, לפרק את מה שאני קורא לו - -

דוד אזולאי: האיגודים.

אופיר פינס-פז: אני קורא לזה יותר מועצות דתיות, סלח לי.

דוד אזולאי: נכון.

אופיר פינס-פז: זה מתפקד כמו מועצה דתית.

אופיר פינס-פז: למה זה מתפקד כמו מועצה דתית?

אופיר פינס-פז: כי יש לזה איזה גוף פוליטי של הרשויות המקומיות וכדומה וכדומה.

אופיר פינס-פז: הכל טוב ויפה, הרי למועצה דתית יש הרבה תפקידים, אבל לא להציל חיים באופן מעשי.

אופיר פינס-פז: גוף ביצועי שצריך להציל חיים באופן מעשי, צריך להתנהל ולהיות מנוהל אחרת.

אופיר פינס-פז: אני חושב שדוד אזולאי, גם כשהיה סגן שר הפנים, עלה על הדבר הזה עוד בזמנו.

אופיר פינס-פז: אני שמח שהוא גם מאוד עקבי בניסיון לחוקק את החוק הזה.

אופיר פינס-פז: נדמה לי שזה גם היה בכנסת הקודמת, אבל הפעם יש רוח גבית מהממשלה.

אופיר פינס-פז: אני מוצא לנכון בשמחה לשבח את הממשלה על שינוי המדיניות שלה, את אגף התקציבים באוצר, את שר האוצר ואת משרד הפנים.

אופיר פינס-פז: אני מאוד מקווה, שבאמת נצליח בכוחות משותפים להעלות את המערכת הזאת על דרך המלך, כפי שאמרתי, לטובת הציבור בישראל וציבור הכבאים, שצריך לאפשר לו לעשות את מלאכתו בצורה הטובה והמקצועית ביותר.

אופיר פינס-פז: חבר הכנסת אזולאי, בבקשה.

דוד אזולאי: קודם כל, אני רוצה לומר לחברים כאן שנפגשתי עם הוועד שלהם.

דוד אזולאי: אני חייב להגיד שהם היו מאוד מאוד מוטרדים מכך שהצעת החוק עברה בקריאה טרומית.

דוד אזולאי: אמרתי להם, ואני חוזר ואומר גם עכשיו לפרוטוקול, כפי שאמר היושב ראש, אין לנו שום עניין "ללכת על הראש" של העובדים, או חלילה לפגוע בעובדים, כי כמי שיודע איך עובד מערך שירות הכבאות היום, אני חושב שחייבים להצדיע לו ולהגיד לו כל הכבוד, בתנאים בו הוא עובד כשמדובר בהצלת חיים.

דוד אזולאי: אני חושב שצריך להגיד להם הרבה הרבה יישר כוח.

דוד אזולאי: אני יכול להגיד ששירותי הכבאות באזור הצפון, במידה מסוימת מלחמת לבנון השנייה הצילה אותם, כי חלק מהאיגודים האלה עמדו בפני קריסה מוחלטת, עד שבאה המלחמה ואז התחילו לתת אוויר לאותם איגודים שהתחילו להתאושש.

דוד אזולאי: אדוני היושב ראש, אני רוצה להגיד לך שזאת לא פעם ראשונה שהצעת החוק הזאת עוברת בקריאה טרומית.

דוד אזולאי: זאת פעם שלישית שהיא עוברת בקריאה טרומית, ומה לעשות, כל פעם שזה בא לקריאה טרומית ומתחילים לדון בה בוועדה, הולכים לבחירות.

דוד אזולאי: כנראה שזה כל פעם מוביל לבחירות.

אופיר פינס-פז: הצעת החוק שלך מבשרת את בוא האביב...

דוד אזולאי: אבל היו כבר דיונים בוועדה הזאת על החוק גם כאשר אני הייתי יושב ראש, גם כאשר גפני היה יושב ראש ונציב שירותי הכבאות, מר שמעון רומח עצמו, ליווה את הדיונים הללו והייתה התקדמות.

דוד אזולאי: אני חייב להגיד שגם אז וגם היום הדברים לא השתנו.

דוד אזולאי: אנחנו תמיד הלכנו – ואנחנו מעונינים ללכת – בתיאום עם העובדים.

דוד אזולאי: עכשיו אני שומע מהיושב ראש חידוש, שמתנהל איזשהו משא ומתן.

אופיר פינס-פז: זה מה שדווח לי.

אופיר פינס-פז: אני לא מכיר את הפרטים.

דוד אזולאי: יפה, אני מאוד מאוד שמח לשמוע.

דוד אזולאי: שיהיה ברור, אין לי שום כוונה לנופף "הנה העברתי חוק".

דוד אזולאי: כל המטרה היא אחת ויחידה, לעשות אחת ולתמיד סדר בשירותי הכבאות.

דוד אזולאי: אני מכיר את זה גם מהזווית שהייתי פעם סגן יושב ראש איגוד ערים לכבאות.

דוד אזולאי: יש הרבה מאוד פוליטיקה בתוך שירותי הכבאות, הרבה יותר משירותי הדת היהודיים, רק שההבדל הוא שבשירותי הדת היהודיים אף אחד עוד לא חושב לעשות משהו ממלכתי, ופה בכל זאת יש כיוון, יש רצון, יש תיאום ללכת על הפיכת שירותי הכבאות לשירות ממלכתי.

דוד אזולאי: נכון, אנחנו מודעים לכך שישנה בעיה לא פשוטה.

דוד אזולאי: דרך אגב, זאת לא המצאה שלי, הצעת החוק שלי מילה במילה מאותה ועדת גינוסר שהוקמה, ולקחתי את אותה הצעה ואת אותו דוח גינוסר והעתקתי אותם מילה במילה.

אופיר פינס-פז: תזכיר לנו מאיזו שנה הדוח של יוסי גינוסר זכרונו לברכה.

שמעון רומח: 1998.

אופיר פינס-פז: אומרים 1998, 10 שנים.

דוד אזולאי: כן, מאז העסק הזה מתגלגל.

דוד אזולאי: גם משרד האוצר תקצב את העסק הזה.

דוד אזולאי: כשהייתי סגן שר הפנים, למדתי את הנושא הזה, ואז באמת תקצבו את העניין והיו מוכנים ללכת לרפורמה מרחיקת לכת, אבל שוב פעם, האיגודים התנגדו לכך שתהיה פגיעה בהתאגדות שלהם כוועד עובדים, וזה בסדר, זה לגיטימי, אני מבין את זה.

דוד אזולאי: אבל רבותיי, גם צריך להגיד את האמת, ואני אומר את זה לחברים שעובדים בשירותי הכבאות - הזכיר כאן היושב ראש קודם גם את נושא השכר.

דוד אזולאי: אתם יודעים כמה איגודים עוברים שבעה מדורי גיהינום מדי חודש בחודשו, עד שהם מקבלים את המשכורת, כאשר אני יודע שחלק מהאיגודים האלה יכולים היו לתפקד מצוין, בצורה הכי ראויה שיכולה להיות, אילולא הם היו תלויים על שולחנה של הרשות המקומית.

דוד אזולאי: אני מכיר לפחות שניים, שלושה איגודים בצפון, שאם הם היו מקבלים את כל ההעברות שלהם בזמן, הם היו עומדים על הרגליים ומתפקדים והמשכורות היו משולמות בזמן וכל מה שצריך סביב הרכישות של שירותי הכבאות היה עובד יוצא מהכלל.

דוד אזולאי: אבל מה לעשות שלצערי הרב, עדיין חלק סמוכות על שולחנה של הרשות המקומית, והרשות המקומית, בצדק, באופן טבעי, הקדימויות שלה זה קודם כל לתת משכורות לעובדים שלה, ואם נשאר כסף, היא תיתן לשירותי הכבאות, ואם נשאר, אחר כך לשירותי הדת היהודיים.

דוד אזולאי: לכן הולכים וצוברים גירעונות.

דוד אזולאי: אני מצטער שאני אומר את זה בנשימה אחת.

דוד אזולאי: זה נכון, שירותי הדת ושירותי הכבאות, לצערי הרב, סמוכים על שולחנן של הרשויות המקומיות והתוצאה היא שמי שנפגע בראש ובראשונה זה אותם עובדים.

דוד אזולאי: גם שירותי הדת היהודיים עושים עבודת קודש.

אופיר פינס-פז: המבנה מאוד דומה.

דוד אזולאי: כן, והם לא יכולים לשבות.

דוד אזולאי: שירותי הדת היהודית, בדיוק כמו שירותי הכבאות, לא יכולים להשבית לא את המקוואות, לא את שירותי הכשרות, לא את שירותי הנישואים.

דוד אזולאי: מי יכול להשבית?

דוד אזולאי: אי-אפשר לעשות שם שביתה, ואותו דבר בשירותי הכבאות, בשירותי הקבורה.

דוד אזולאי: אי-אפשר להשבית את המערכת הזאת.

דוד אזולאי: כתוצאה מכך מנצלים את המצב הזה.

דוד אזולאי: אני חושב שאם נגיע היום למצב שאנחנו הופכים את השירות הזה לשירות ממלכתי בהידברות עם העובדים ובהסכמה של כל הגורמים, שנוכל להגיד שעשינו מעשה למען הצלת חיי אדם במדינת ישראל.

דוד אזולאי: הלוואי שהייתי יכול להגיד שהיום אנחנו מתחילים את הצעת החוק והיום נגמור אותה.

דוד אזולאי: אני בטוח שלא.

אופיר פינס-פז: למה אתה בטוח שלא?

דוד אזולאי: שנגמור היום את הצעת החוק?

דוד אזולאי: הלוואי.

אופיר פינס-פז: אני באתי לפה מתוך כוונה לחוקק.

דוד אזולאי: הכוונה שלי היא שהיום אתה לא לגמור, מפני שצריך לקרוא את כל החוק.

אופיר פינס-פז: למה?

אופיר פינס-פז: זאת קריאה טרומית.

דוד אזולאי: זאת הכנה לקריאה ראשונה.

אופיר פינס-פז: לא צריך לקרוא את כל החוק.

דוד אזולאי: אין בעיה, אדרבה ואדרבה.

אופיר פינס-פז: לא בכל מחיר כן ולא בכל מחיר לא.

דוד אזולאי: אני מוכן ללכת אתך, אבל יחד עם זאת דבר אחד אני כן מבקש - אם אנחנו בכל זאת שומעים שמתנהל כאן איזשהו משא ומתן בין הגורמים השונים, הייתי מבקש שגם הוועדה תקבל דיווח ותלווה את ההתייעצויות האלה.

דוד אזולאי: אם הצעת החוק שלי הייתה הגורם המדרבן לאותו משא ומתן, והיה זה שכרי.

אופיר פינס-פז: הרבה תודה לחבר הכנסת אזולאי.

אופיר פינס-פז: הגיע לפה סויסה, היושב ראש הקודם של הוועד.

אופיר פינס-פז: אנחנו לא נפגע בשום דרך, לא באמצעות החוק הזה, ואנחנו גם לא נאפשר לממשלה לעשות הסדר כזה, שיפגע בזכות ההתאגדות של ציבור העובדים בכבאות.

אופיר פינס-פז: אני רוצה שהדבר הזה יהיה ברור.

אופיר פינס-פז: אין סיבה לפגוע בו, אין צורך לפגוע בו.

אופיר פינס-פז: מבחינתי, זו זכות יסוד חברתית.

אופיר פינס-פז: אני רוצה שהדבר הזה יהיה ברור.

אופיר פינס-פז: לגבי שביתות, גם היום הכבאות לא שובתת.

אופיר פינס-פז: אני לא מכיר מצב בהיסטוריה של הכבאות בישראל, שמישהו עשה שביתה ולא הלך לכבות שריפה.

אופיר פינס-פז: אני לא מכיר.

אופיר פינס-פז: אם מישהו יגיד לי, אני אשמח לשמוע – לא אשמח, אני אהיה עצוב לשמוע, אבל אני לפחות אדע את האמת.

אופיר פינס-פז: אני לא מכיר מצב שבו הייתה שביתה בכבאות, לא רשמית ולא לא-רשמית, כשעוסקים בהצלת חיי אדם.

אופיר פינס-פז: לכן ברור שהשביתה בכבאות היא דבר תיאורטי, אין דבר כזה, זאת קבוצה ריקה, כי כשעוסקים בהצלת בני-אדם לא עושים שביתות, אבל הזכות להתאגד, להיאבק על זכויות, להיאבק על שכר, להיאבק על פנסיה ועל כל הדברים האלה, אני לא רואה מה הבעיה.

אופיר פינס-פז: זה לא צבא מהבחינה הזאת והזאת לא משטרה.

אופיר פינס-פז: אגב, גם למשטרה במדינות מסוימות בעולם יש זכות ההתאגדות.

אופיר פינס-פז: לא בישראל – אגב, תודה רבה שלא אפשרתם למשטרה להתאגד.

אופיר פינס-פז: אני כל הזמן צריך לשמוע את נשות השוטרים וזה יותר מסובך; כך הייתי שומע את השוטרים.

אופיר פינס-פז: אבל את זה אני אומר באמת בצחוק.

אופיר פינס-פז: שמעון רומח, תציג בפנינו היכן הדברים עומדים מנקודת המבט שלך, איך אתם רואים את הדברים, והאם יש התפתחויות והידברות.

שמעון רומח: קודם כל, קטונתי מלהוסיף על הדברים שהיושב ראש וחבר הכנסת אזולאי אמרו לגבי הצורך בשינוי המבנה הארגוני.

שמעון רומח: אני חושב שעל הצורך באמת אין חולק.

שמעון רומח: כל הסיבות שמניתם ועוד כהנה וכהנה ממש מחייבות.

שמעון רומח: זה כבר לא צורך, זאת חובה.

שמעון רומח: תמונת המצב הנוכחית היא כזאת, שלהערכתי אם לא תהיה רפורמה במבנה הארגוני של הכבאות, שירותי הכבאות באמת יקרסו, וזאת לא פרזה.

שמעון רומח: אנחנו אומרים את זה כל הזמן, אבל אנחנו יותר קרובים לזה מאי-פעם בגלל הידרדרות שהולכת וצוברת תאוצה, המצב שהולך ומחמיר, גיל הציוד הולך ועולה, ובסך הכול תמונת המצב ממש לא טובה.

שמעון רומח: אנחנו רואים את זה בימים האחרונים.

שמעון רומח: החל מסוף השבוע יש כמות גדולה של שריפות, שאנחנו פשוט נקרעים.

שמעון רומח: אנחנו לא יודעים לאן לשלוח את המעט שיש לנו.

שמעון רומח: 30% מצי הרכב בדרך לשריפות שובת – לא בגלל ועד העובדים, אלא בגלל המנוע או המשאבה.

דוד אזולאי: הוא מיושן.

שמעון רומח: בדרך לאירוע הוא מושבת.

אופיר פינס-פז: את זה עוד לא שמעתי, עד כדי כך?

שמעון רומח: זאת תמונת המצב של הימים האחרונים.

אופיר פינס-פז: כשהייתה מכת השריפות הגדולה בימים האחרונים, השגת כלים מאשקלון ומפה ומשם, כמו שאתה תמיד עושה, ו-30% נעצרו בדרך?

שמעון רומח: 30% או שנעצרו בדרך או שהגיעו למקום האירוע, התחילו את האירוע ונעצרו.

שמעון רומח: תמונת המצב היא מאוד עגומה.

דוד אזולאי: מכוניות משנת תרפפ"ו.

שמעון רומח: יש הרבה מכוניות שהן "מבוגרות" יותר מהכבאים הוותיקים שנוהגים בהן.

שמעון רומח: זאת תמונת המצב, ובאמת אין חולק על זה שצריך לעשות את השינוי במבנה הארגוני.

שמעון רומח: אבל אני גם רוצה לעדכן לגבי מה שקורה.

שמעון רומח: קודם כל, בפעם הראשונה בהיסטוריה של הכבאות - כי קראתי כל מה שאפשר היה לקרוא - יש יוזמה של הממשלה לבצע את הרפורמה, ולא כתוצאה מאיזושהי ועדה שהמליצה המלצות, והממשלה החליטה לאמץ את ההמלצות.

שמעון רומח: בתקופה האחרונה הממשלה יזמה את ההחלטה שלה לשנות את המבנה הארגוני של הכבאות.

שמעון רומח: אני אוחז בידי את הצעה 3484 של הממשלה מיום 11 במאי 2008, שמדברת על הקמת רשות כבאות ארצית, רשות כבאות לאומית.

אופיר פינס-פז: זה חדש.

דוד אזולאי: זה אחרי שעברה הצעת החוק שלי במליאה.

שמעון רומח: הצעת ההחלטה היא חדשה.

שמעון רומח: מעבר לזה שאני יכול בגאווה לנופף בה, קדמו לה הרבה מאוד הכנות, דיונים, שיחות ומגעים עם גורמים שונים, כולל ההסתדרות וארגון הכבאים.

שמעון רומח: בסך הכול, בפעם הראשונה ישנה הסכמה גורפת של ארגון הכבאים, של ההסתדרות, של נציבות הכבאות, של משרד הפנים, של משרד האוצר, אגף תקציבים, אגף שכר – חזית רחבה שתומכת בשינוי המבנה הארגוני.

שמעון רומח: צריך להזכיר גם את מרכז השלטון המקומי, את המועצות האזוריות, כולם תומכים בשינוי המבנה הזה.

שמעון רומח: ההצעה הזאת היא תוצאה של אותה הסכמה כוללת של כל הגורמים שמניתי ללכת למהלך הזה.

שמעון רומח: אני לא רוצה לצייר תמונה ורודה מדי.

שמעון רומח: עדיין יש מחלוקות בינינו לבין ההסתדרות על מרכיבים כאלה ואחרים.

אופיר פינס-פז: ההסתדרות פה?

אופיר פינס-פז: הוזמנה ההסתדרות?

יפה שפירא: בוודאי, הם גם אישרו שהם יגיעו.

שמעון רומח: עדיין יש מחלוקות בינינו לבין ההסתדרות וארגון הכבאים על מרכיבים כאלה ואחרים, אבל מוסכם בינינו שאנחנו הולכים להידברות.

שמעון רומח: אנחנו קבענו צוותים שכוללים את אנשי הכבאות שידונו במבנה הארגוני.

שמעון רומח: אנחנו אמורים בשבוע הבא פגישה, שמטרתה לקדם את הנושאים שקשורים לכוח האדם וליחסי העבודה עם ההסתדרות ועם ארגון הכבאים.

שמעון רומח: רוח הצעת ההחלטה אומרת שאנחנו הולכים למהלך הזה בשיתוף פעולה מלא עם העובדים, מתוך אמונה שזאת הדרך הנכונה.

אופיר פינס-פז: מה לוחות הזמנים המיועדים פחות או יותר?

שמעון רומח: אנחנו אמורים תוך 60 יום מיום קבלת ההחלטה להגיש הצעה למבנה הארגוני.

שמעון רומח: על המבנה הארגוני התחלנו לעבוד, נקבע דיון למחר, והוא נדחה בגלל עניין טכני לשבוע הבא, יחד עם הכבאים, עם המפקדים ועם יועץ ארגוני, אתנו כמובן, עם הנציבות ועם האוצר.

שמעון רומח: זה לוח הזמנים הראשון.

שמעון רומח: תוך 90 יום אנחנו צריכים להגיש תזכיר חוק לכנסת.

אופיר פינס-פז: למה אתה צריך להגיש תזכיר חוק?

אופיר פינס-פז: יש לנו חוק.

שמעון רומח: זה מה שנקבע בהצעת ההחלטה.

שמעון רומח: הצעת החוק הזאת לא מדברת על רשות, ואנחנו מדברים על רשות.

שמעון רומח: היא מדברת על ארגון ממלכתי.

אופיר פינס-פז: מה זאת אומרת?

אופיר פינס-פז: זאת לא רשות, אלא זה שירות כבאות בתוך - - -

דוד אזולאי: - - - כמו המשטרה.

שמעון רומח: כמובן שאחר-כך אני אאפשר לנציגי העובדים לדבר, אבל הצעת החוק הזאת לא מקובלת על ההסתדרות ועל ארגון הכבאים, כיוון שהיא הופכת את הכבאות לחיל, וכחיל היא מבטלת המון זכויות שיש להם.

שמעון רומח: אנחנו רואים את הדברים אחרת.

שמעון רומח: אנחנו חושבים שאסור לפגוע בעובדים.

דוד אזולאי: כרגע לפחות אני יכול להגיד, שאנחנו לא הולכים על הראש של אף אחד.

דוד אזולאי: המטרה היא לשנות את המבנה הארגוני של שירותי הכבאות.

דוד אזולאי: כולם יודעים שהמצב הזה לא יכול להימשך.

אופיר פינס-פז: בקיצור, אם תקום רשות כבאות, זה מקובל עליך.

שמעון רומח: על זה אנחנו מדברים כיום.

שמעון רומח: זה לוח הזמנים שעליו מדובר.

שמעון רומח: בתוך ה-90 יום האלה, אנחנו צריכים לסכם את כל הנושאים האחרים: נכסים, יחסי עבודה, תקנים.

שמעון רומח: כל הדברים האלה אמורים להיות מסוכמים.

אופיר פינס-פז: אבל משום שאנחנו חוששים שלוחות הזמנים של פיזור הכנסת קרובים, ואני לא צוחק, ואני רוצה לסיים את עבודתי כאן כיושב ראש ועדת הפנים והגנת הסביבה אחרי שיש רשות כבאות – ואני רוצה שהדבר הזה יהיה לכם ברור - אני רוצה להזדרז מאוד בלוחות הזמנים.

אופיר פינס-פז: אני מציע שהפלטפורמה תהיה החוק של אזולאי, בשינויים המתחייבים, כולל שינויים רדיקליים.

אופיר פינס-פז: אם אנחנו מדברים על מעבר מחיל לרשות, זה מעבר מאוד מאוד גדול.

דוד אזולאי: לכן ביקשתי שאנחנו כוועדה נהיה מעודכנים במשא ומתן.

אופיר פינס-פז: אבל אני אומר עוד פעם: חברים, מה זה עוד 90 יום יתחילו להכין תזכיר?

אופיר פינס-פז: חברים, אני עבדתי בממשלה.

אופיר פינס-פז: בעוד 90 יום תזכיר, זאת אומרת חוק ב-2009.

תומר רוזנר: תנוח דעתך, לא יהיה תזכיר.

אופיר פינס-פז: נגיד שעומדים בלוחות הזמנים.

אופיר פינס-פז: זה חוק ב-2009, כבר מזמן אין ממשלה.

אופיר פינס-פז: כבר מזמן יש דבר אחר, אני לא יודע לאן זה מוביל.

אופיר פינס-פז: לכן אני מוכרח להעביר את הצעת החוק של חבר הכנסת אזולאי לקריאה ראשונה.

אופיר פינס-פז: לא מתחילים מההתחלה, אני עושה לה רציפות.

אופיר פינס-פז: אם אין רשות כבאות, אני עושה לה רציפות בכנסת הבאה, כדי שאני אהיה בטוח שהדברים הולכים לאיזשהו כיוון.

דוד אזולאי: ואז לא נוכל לחזור למצב שזה כבר עובר פעם שלישית בקריאה טרומית.

אופיר פינס-פז: אני חייב לעשות את הקריאה הראשונה, אין לי ברירה.

אופיר פינס-פז: אנחנו גם מסכימים שזאת תהיה רשות, אין פה ויכוח בין הכנסת לממשלה.

אופיר פינס-פז: הפרטים – מה שתביאו מסוכם, אנחנו נאמץ כחקיקה.

אופיר פינס-פז: אנחנו רק רוצים להיות בטוחים, שמה שאתם מתכוונים לעשות באמת יקרה ולא יישאר על הנייר.

אבי כהן: מתוך ניסיון, לפעמים הרבה יותר מהר לעבוד מול דף חלק.

אבי כהן: אני מדבר על הניסיון שלנו כמנסחים, אלה שבסוף יצטרכו לכתוב.

אבי כהן: הניסיונות שלנו עם טיוטות של חוקים כאלה ואחרים, שמתחילים כאילו בקלות לעבוד עליהם ב-copy paste ובהרחבות ובתיקונים ובשינויים מחייבים יוצרים לנו המון בעיות, ובהכרח לוקחים הרבה יותר זמן.

אופיר פינס-פז: אתה לא יורד לסוף דעתי.

אופיר פינס-פז: אני רוצה להעביר את הצעת החוק לקריאה ראשונה.

אופיר פינס-פז: אני לא מקדם אותה, אני מחכה לממשלה שתביא את הצעת החוק שלה בקריאה ראשונה, ואנחנו נעבוד עם הצעת החוק הממשלתית.

אופיר פינס-פז: אני אעשה איחוד, ואנחנו נעבוד עם הצעת החוק הממשלתית, עם הנוסח שלכם.

אופיר פינס-פז: אני רק אומר: מה יקרה אם הממשלה לא תביא, הבנת?

אופיר פינס-פז: לפחות תהיה לי רציפות לכנסת הבאה.

אבי כהן: כולם תמימי דעים שצריך לעשות שינויים בכבאות - - -

נטשה אפשטיין: אני לא מבינה את הקונסטלציה המשפטית פה עד הסוף.

דוד אזולאי: יש פה עניין פרוצדורלי.

נטשה אפשטיין: החזון שלך שהכנסת לא מחזיקה מעמד ובא מישהו אחר ופתאום כן מקבל את זה לקריאה שנייה ושלישית - - -

אופיר פינס-פז: אם החזון שלי מתקיים והכנסת מתפזרת, לפחות יש לי חוק ברציפות לכנסת הבאה.

נטשה אפשטיין: נכון, ואם יהיה נניח – זה מצב לא רצוי – יושב-ראש אחר, שירצה לקדם את זה אחרי שזה עבר קריאה ראשונה?

נטשה אפשטיין: זה לא משהו שאנחנו רוצים.

אופיר פינס-פז: זה תסריט מאוד מעניין.

אופיר פינס-פז: לפי התסריט הזה אני חוזר לממשלה.

נטשה אפשטיין: זה סוג של תסריט שאנחנו לא רוצים לראות, שבסוף אנחנו נמצאים עם הצעת חוק שהיא בעייתית מאוד.

דוד אזולאי: אבל מה הבעיה, אם אתם כרגע עובדים על האפשרות של הקמת רשות לשירותי כבאות, ואנחנו פה בוועדה מסכימים לזה, לא שאנחנו מתנגדים?

אופיר פינס-פז: גם כשנאשר אותה עכשיו, נעשה עם כל השינויים - - -

תומר רוזנר: אין סיכוי, כי זה שלושה חודשי עבודה, זה חוק אחר.

נטשה אפשטיין: כל העניין מאוד מורכב.

אבי כהן: מלבד הצורך לשנות את הכבאות אחרי מלחמת לבנון השנייה, הממשלה מנסה גם להסתכל בצורה כוללת על כלל הגופים.

אבי כהן: אנחנו בעבודה מול רח"ל – רשות חירום לאומית – כדי לראות את הכבאות בראייה הכוללת.

אבי כהן: רק בנושא הסמכויות, יש סמכויות כפולות עם פיקוד העורף, עם המשטרה.

אבי כהן: אנחנו מסדירים גם את הנושאים האלה.

אבי כהן: מצד אחד אפשר לראות את זה כווקטור נוסף שמאיץ את התהליך של השינוי, את רח"ל.

אבי כהן: מצד שני, אם יקדמו רק את נושא הכבאות, זאת תהיה עוד עז.

אופיר פינס-פז: מה זאת אומרת?

אופיר פינס-פז: מה אתה עוד רוצה לקדם עכשיו בהזדמנות הזאת?

אבי כהן: ההתקדמות חייבת להיות בראייה כללית לא רק על הכבאות, בראייה כללית של כלל שירותי חירום, מה שעושה רח"ל.

אבי כהן: אם יקרה מצב, כמו שגם נטשה תיארה, שמשהו אחד ירוץ קדימה, בסוף - - -

אופיר פינס-פז: תן לי דוגמה למה אתה מתכוון.

אופיר פינס-פז: איזה נושאים אחרים אתה רוצה לקדם במקביל?

אבי כהן: להסדיר את הסמכויות בראייה כוללת.

אופיר פינס-פז: איזה סמכויות?

אופיר פינס-פז: של מי?

אבי כהן: של הכבאות אל מול פיקוד העורף, אל מול המשטרה.

אבי כהן: אלה דברים שקורים עכשיו.

אופיר פינס-פז: למה אתה צריך להיכנס לזה?

אופיר פינס-פז: למה אתה מסבך את הדברים?

אבי כהן: אז עושים עבודה חלקית.

אופיר פינס-פז: האויב של הטוב זה הטוב ביותר.

אופיר פינס-פז: אחת הבעיות הכי גדולות זה לוחות הזמנים.

אופיר פינס-פז: הרי שמעת מה שהוא אומר לך, 30% מהרכבים כבר לא מגיעים לשום מקום.

אופיר פינס-פז: אתם פשוט מפספסים את העניין.

אופיר פינס-פז: תאמינו לי שאת התיאומים אחר כך מול פיקוד העורף תמיד אפשר יהיה לעשות.

אופיר פינס-פז: תפסיקו לנסות למצוא איזשהו דבר הוליסטי, אין אפשרות.

אופיר פינס-פז: זה יגזול לך עוד שנתיים.

אופיר פינס-פז: אתה מוכרח להיות נחוש להשיג את המטרה הכי כואבת ולתת לה פתרון נכון, אני לא אומר לך להתפשר, אלא לתת לה פתרון כמו שצריך.

אופיר פינס-פז: אחר כך צריך לעשות כל מיני תיאומים מול מערכות אחרות, בוודאי, אז מה?

אופיר פינס-פז: בגלל זה תעכב את כל המערכת?

אופיר פינס-פז: סכם מול האוצר, סכם מול הכבאים, סכם מול המפקדים, סכם מול הכנסת ולך קדימה.

אופיר פינס-פז: חברים, אני אומר לכם, לפי התהליך ששמעתי משמעון רומח, זה לא ייגמר בממשלה הזאת בוודאות, וזה יכול להיפתח מההתחלה בממשלה הבאה.

נטשה אפשטיין: אבל אופיר, אתה בעצמך אומר שהאויב של הטוב הוא הטוב ביותר.

נטשה אפשטיין: לשם שינוי נכנסנו לתהליך מאוד רציני ומואץ בנושא הכבאות.

אופיר פינס-פז: מואץ?

נטשה אפשטיין: כן, אני חושבת שאפשר להגדיר אותו כמואץ.

נטשה אפשטיין: עובדים במרץ רב וברצינות כדי לקדם את הנושא.

אופיר פינס-פז: אז מה ההערכה שלך ללוח הזמנים?

נטשה אפשטיין: הדברים הם מורכבים, זה מעבר לעניין העובדים.

נטשה אפשטיין: אני חושבת ש-60 יום להביא המבנה הארגוני והחלטה זה בסדר גמור.

אופיר פינס-פז: זה בסדר גמור, אם זה יהיה.

נטשה אפשטיין: אני חושבת שזה זה יהיה, כי עובדים על זה מאוד ברצינות.

אופיר פינס-פז: ומה עם הצעת החוק?

נטשה אפשטיין: גם הצעת החוק.

נטשה אפשטיין: עוד פעם, זה הכול עניין של נכונות שלנו ושל משרד הפנים, ושני הגופים מאוד רוצים לקדם את העניין הזה.

נטשה אפשטיין: אבל חייבים להבין שיש פה עוד נושאים מעבר לעובדים.

נטשה אפשטיין: יש התחשבנות עם הרשויות והנכסים.

אופיר פינס-פז: ופירוק האיגודים, זה סיפור מאוד מורכב.

נטשה אפשטיין: ופירוק העובדים והעברת נכסים ואיך משלמים ומי משלם.

אופיר פינס-פז: וזכויות פנסיוניות ומיליון ואחד דברים.

אופיר פינס-פז: יש פה המון בעיות.

נטשה אפשטיין: זכויות פנסיוניות זאת בכלל סוגייה מורכבת.

דוד אזולאי: אני אשמח מאוד שהבעיות על הזכויות הפנסיוניות יסתדרו, ואז נוכל להקיש מזה על עובדי שירותי הדת היהודיים.

אופיר פינס-פז: בכלל, על כל איגודי הערים.

אופיר פינס-פז: הרי זה ישליך על כל האיגודים.

אהרון עוזיאל: זאת החלטה נועזת, זה בדיוק מה שנאמר, כי עד היום זה "איש לנפשו", ופה הממשלה כן החליטה שהיא מאמצת בניגוד למדיניות הביזור וההוצאה החוצה - - -

אופיר פינס-פז: זה הפוך למדיניות המסורתית.

אופיר פינס-פז: זה ראוי להערכה, אני מסכים.

נטשה אפשטיין: אנחנו כן מבקשים שייתנו לנו את ה-60 יום שלנו כדי לעבוד כמו שצריך ולא להצמיד אקדח לרקה של חוק אחר - - -

אופיר פינס-פז: האמת שבדרך כלל אתם אוהבים להצמיד אקדחים לרקה, ופתאום מצמידים לכם אקדחים לרקה.

אופיר פינס-פז: זה לא נעים, רק רציתי שתרגישי איך זה.

אופיר פינס-פז: ..

נטשה אפשטיין: מאוד לא נעים.

נטשה אפשטיין: אני זוכרת שגם הממשלה ביקשה להמתין עד ההצעה הממשלתית.

אופיר פינס-פז: אנחנו בינתיים נשאיר את זה כך.

אופיר פינס-פז: בואו נשמע את העובדים.

ויקטור חזיזה: שמי ויקטור חזיזה, ואני עובד שירותי כיבוי גליל מערבי.

ויקטור חזיזה: נתבקשתי על ידי יושב ראש ארגון הכבאים להיות נוכח בישיבה הזאת.

ויקטור חזיזה: לגבי העברה של כל הנושא לממלכתי או לשירות ממשלתי כמו הגופים הביטחוניים האחרים - הארגון וגם הכבאים לא מעונינים או מתנגדים למהלך הזה.

ויקטור חזיזה: המהלך הזה בריא - כפי שהגדרתם עוד בתקופה הקודמת, כל המצוקות שהיו בהן רוב האיגודים, ובמיוחד באזור הצפון, כשמדובר על שכר, על רכבים ועל כוח אדם, והייתה בעיה לא קלה.

ויקטור חזיזה: להפך, אנחנו מעונינים שכל נושא שירותי הכבאות יתפוס תאוצה כמו במדינות אחרות.

ויקטור חזיזה: אבל – והאבל הוא גדול – ישנה הרגשה וישנו מן פחד בציבור של הכבאים למעבר הזה בצורה קיצונית.

אופיר פינס-פז: חשש, לא פחד.

אופיר פינס-פז: כבאים לא פוחדים.

אופיר פינס-פז: ..

ויקטור חזיזה: לא, במקרה הזה פוחדים, לכן לא אמרתי חשש.

ויקטור חזיזה: הפחד הוא חזק יותר מהחשש.

ויקטור חזיזה: הדבר הזה עדיין לא מוגדר.

ויקטור חזיזה: כל אחד מספר את הסיפור שלו, ואילו הכבאי שרוצה לקבל את הסיפור במלואו, הוא מקבל חצאי אמיתות.

ויקטור חזיזה: אני אתן דוגמה: כל הנושא הארגוני, כל נושא הפנסיה, כל נושא הכבאים, מי שירצה יישאר ומי שירצה ילך - אני חושב שהמסר הזה פוגע ומגיע בצורה לא מקצועית, כאשר הנציבות מעונינת להעביר את הארגון הזה לגוף היררכי בצורה מכובדת.

ויקטור חזיזה: לכן אני חוזר ואומר, שהנקודות הראשונות צריכות להגיע למשא ומתן עם הסכמה מצד כל הגופים, כולל מזכירות ארגון הכבאים, שהיא הגוף הדומיננטי שמייצג את הכבאים, בלי לערוף ראשים ובלי להתייחס לזה כביכול בצורה של "אנחנו נעשה את זה אם תרצו או לא תרצו וזה מה שיהיה".

ויקטור חזיזה: דרך אגב, זה המסר שעובר היום.

ויקטור חזיזה: אם תתעניינו ותעברו מאיגוד לאיגוד, כל איגוד נמצא באיזה חשש.

ויקטור חזיזה: החשש הזה לא בריא, נכון להיום.

ויקטור חזיזה: כנציג עובדים באזור הגליל המערבי של קבוצה לא קטנה, אלא קבוצה די גדולה, רואה שיש לה חששות אלה.

ויקטור חזיזה: סביר להניח שזה נכון גם לגבי איגודים אחרים וסביר להניח שמזכירות הארגון גם תדון בדברים האלה.

ויקטור חזיזה: המהלך הוא מבורך, אבל שיהיה מבורך לדעת כל הצדדים.

ויקטור חזיזה: נציגות עובדים, לדעתי, צריכה להיות לגוף כזה, ולא יכול להיות שביום אחד הגוף הזה יחוסל ולא יהיה לו ייצוג.

ויקטור חזיזה: אני חושב שאז אנחנו חוטאים למטרה.

ויקטור חזיזה: כשתהיה הבנה בין שני הגופים האלה שתהיה מוסכמת על שני הצדדים, המסר יועבר בצורה חיובית לכלל ציבור הכבאים.

ויקטור חזיזה: לא מדובר רק על רכבים ועל ציוד, יש גם אנשים ויש גם כבאים.

ויקטור חזיזה: האנשים האלה נמצאים בחוסר ודאות מוחלטת, ואני אומר לכם את זה כמי שבא מהשטח.

ויקטור חזיזה: חוסר הוודאות הזה חייב להשתנות, על מנת להעביר את המסר בצורה עניינית כדי להטיב ולא לגרוע.

אופיר פינס-פז: תודה רבה.

אופיר פינס-פז: עוד מישהו רוצה להתבטא ולהתייחס?

אופיר פינס-פז: או קיי, אז אני רוצה קודם כל להתקדם עם העניין.

אופיר פינס-פז: חבר הכנסת דוד אזולאי, אני מבין שהצעת החוק הזאת כולה בנויה על הקמת חיל - אגב, הצעת חוק מאוד מפורטת ויפה, שבאמת מייצרת כאן מסד שלם של חקיקה מפורטת לפרטי פרטים, וזה באמת דבר יפה.

אופיר פינס-פז: זה מסוג הדברים, שממשלה אמורה לעשות.

דוד אזולאי: מי שהכתיב את זה זאת אותה ועדת גנוסר.

אופיר פינס-פז: היא הביאה את הצעת החוק?

דוד אזולאי: המסקנות שלה זאת הצעת החוק.

דוד אזולאי: למעשה, אז נוצר הברוך הגדול של שירותי הכבאות.

דוד אזולאי: כתוצאה מהעבודה של אותה ועדה, שעשתה עבודה מצוינת, הסיכום של אותה ועדת גינוסר היא הצעת החוק.

דוד אזולאי: חבל שהממשלה לא אימצה את זה.

אופיר פינס-פז: לא משנה.

אופיר פינס-פז: קודם כל, העובדה ש-10 שנים לא יצרו מציאות אחרת זה מה שחבל.

אופיר פינס-פז: זה יכול להיות בצורה כזאת, זה יכול להיות בצורה אחרת, אנחנו לא נכנסים למבנה הארגוני.

אופיר פינס-פז: המבנה הארגוני זה לגמרי עניין ניהולי של הממשלה, אבל זה שצריך לעשות מעשה, התעכבנו פה הרבה יותר מדי שנים, אין ספק שכולם נפגעו מהמצב הזה.

אופיר פינס-פז: אני רוצה לבקש מהיועץ המשפטי של הוועדה וקודם כל מחבר הכנסת דוד אזולאי, כי הוא מציע החוק - אני רוצה להכין את הצעת החוק לא כרגע.

אופיר פינס-פז: אם אני רואה שפיזור הכנסת מתקרב ושההצעה הטרומית עוברת, ועוברת הצעת חוק של פיזור הכנסת גם בקריאה ראשונה, אני מעביר את זה בקריאה ראשונה.

אופיר פינס-פז: אני לא רוצה להעביר את זה, כי יש הסכמה שזה לא יהיה זה.

אופיר פינס-פז: אני רוצה שאנחנו ננסח בהסכמה – לא כרגע, נשב שלושתנו וננסח - את הצעת החוק ברמה של רשות כבאות, בלי כל הפירוט לפרטי הפרטים של דברים שאנחנו לא יכולים לפרט אותם כרגע וגם נשאיר לממשלה לפרט אותם בהצעת החוק הממשלתית, בין אם היא תבוא ובין אם היא לא תבוא.

אופיר פינס-פז: אני מדבר ברמת העיקרון, שאנחנו נחוקק לקריאה ראשונה את הקמת הרשות, נבנה את הדברים על בסיס מאוד מאוד ראשוני, לא על בסיס מפורט לפרטי פרטים, כי אנחנו לא יכולים וגם לא אמורים בשלב הזה.

אופיר פינס-פז: נעביר את זה כדי שאם באמת התחזית שלי תתממש – ואני מאוד מקווה שלא – לפחות תהיה איזושהי התחלה בכנסת הבאה, ולא נצטרך לחזור 200 שנה אחורה, וגם הממשלה תדע שזה כבר דבר אי-רוורסבילי, זה לא דבר שאפשר לחזור אחורנית.

אופיר פינס-פז: אבל את כל זה כמובן אי-אפשר לעשות ברגע זה, ולכן אני לא מציע שנעשה ברגע זה.

אופיר פינס-פז: אני כן מבקש ממך, שמעון רומח, שתדווח לכנסת, אם אתה יכול לי או לוועדה, בשני אופנים - פעם אחת כשהגעתם להסכמה על המבנה הארגוני, נשמח לדעת את זה ונשמח לקבל כמובן את המבנה הארגוני.

אופיר פינס-פז: לא נעשה בו הרבה מלבד לדעת לאן אתם הולכים, כי זה מעניין אותנו; ופעם שנייה – ואני אומר לך יפה - לקראת סוף המושב, לקראת ה-15 ביולי, ה-20 ביולי, תני לנו קריאת כיוון.

אופיר פינס-פז: אנחנו נראה איפה הדברים עומדים בממשלה, איפה עומד עניין פיזור הכנסת, נשב גם שלושתנו, חבר הכנסת דוד אזולאי, אני ותומר רוזנר ונראה מה אנחנו רוצים לקדם.

אופיר פינס-פז: אני אומר שוב, שזה לא במקום הממשלה, זה לא יהיה תחליף למה שהממשלה עושה, אבל אני חושב שאם לא נצליח לסיים את העניין בכנסת הזאת בחקיקה, לפחות שלא נצטרך להתחיל את כל הסיפור מההתחלה כמו בפעם הקודמת וגם לא נאפשר מצב, שמילא יתחלף יושב ראש הוועדה, זה לא אסון, אבל אם תתחלף הממשלה ותתחלף הקונספציה, יהיה כבר קשה לממשלה החדשה לחזור, כי אנחנו כבר נהיה אחרי קריאה ראשונה.

אופיר פינס-פז: זה יבהיר לממשלה שהיא צריכה ללכת בעניין הזה קדימה לקראת פתרון, ולא להמשיך לדשדש במקום.

אופיר פינס-פז: שמעתי את חזיזה.

אופיר פינס-פז: אני מאוד מקווה שהמשא ומתן הוא באמת משא ומתן בידיים נקיות, לא מתוך רצון שבהזדמנות הזאת שאוסישקין מת – מי שמכיר את הביטוי – אנחנו גם נעיף את זה ונטפל בזה ונעשה את זה.

אופיר פינס-פז: אני אומר בואו תהיו ממוקדי מטרה, אל תחפשו אג'נדות נסתרות, בואו נלך בדרך המלך.

אופיר פינס-פז: המטרה החשובה באמת היא לשפר באופן דרמטי את שירותי הכבאות בישראל.

אופיר פינס-פז: כל הדברים האחרים בהקשר הזה הם שוליים, הם בשוליים, וגם כדי לעשות את זה באמצעות מבנה חדש שהוא דרמטי, מבנה ארצי במקום מקומי, זה כשלעצמו קריעת ים סוף, זה עסק מורכב מאוד, של זכויות, מבנים, ארגונים, התקשרויות בין רשויות ומה לא.

אופיר פינס-פז: לכן בואו נתמקד בעניין המרכזי ונעבוד על זה ביחד.

אופיר פינס-פז: אני גם קורא לציבור העובדים לתת לעניין הזה יד.

אופיר פינס-פז: זה בסופו של דבר לטובת

אופיר פינס-פז: כם בוודאות, זה לטובת המערכת שאתם עובדים בה עשרות שנים ואתם רוצים להצליח בה.

אופיר פינס-פז: אני לא רוצה יותר דוחות כמו שקראתי על צפת.

אופיר פינס-פז: כולם מבינים על מה אני מדבר.

אופיר פינס-פז: אני אומר לאוצר: גם מבחינת

אופיר פינס-פז: כם, אני מאוד מקווה שהפתרון של זה בסדר עדיפות גבוה.

אופיר פינס-פז: אנחנו נעזור בכל דרך קונסטרוקטיבית כדי שהדברים האלה ייצאו מן הכוח אל הפועל.

אופיר פינס-פז: אני מקווה שנצליח להגיע לתוצאה.

דוד אזולאי: אני מצטרף לכל מילה שנאמרה כאן, רק דבר אחד חסר לי בסיכום הדברים – מה קורה אם בכל זאת המשרדים הנוגעים בדבר: משרד האוצר, משרד הפנים והכבאים, אולי יקרה הנס הזה שתוך חודשיים, שלושה יקצרו את הזמנים ויגיעו להבנות ובכל זאת יביאו את אותו חוק של רשות לשירותי הכבאות.

דוד אזולאי: לא שמעתי מה עמדתך במקרה זה, האם אנחנו מתקדמים עם החוק?

אופיר פינס-פז: אז אני מאחד את החוקים.

אופיר פינס-פז: לא אמרתי בסיכום, אבל אמרתי שאנחנו מאחדים את החוקים, כי מגיע לך לפי דעתי להיות שותף מלא בחקיקה הזאת, אבל נעבוד עם הנוסח הממשלתי, כי אלה שני נוסחים אחרים.

אופיר פינס-פז: נעבוד עם הנוסח של הרשות ונשתדל לקדם את החוק כמה שיותר מהר לקריאה שנייה ושלישית.

דוד אזולאי: מקובל עליי.

נטשה אפשטיין: אני רק חייבת לומר חצי מילה, ולו בשביל הפרוטוקול, שאם כן יהיה פיזור הכנסת ואתה תרצה לקדם חקיקה, אנחנו כמובן נשקול להחזיר את זה - - -

אופיר פינס-פז: תשקלו את העמדה שלכם.

נטשה אפשטיין: כן, את העמדה להחזיר לממשלה או לא להחזיר לממשלה.

אופיר פינס-פז: אבל שמעת מה שאמרתי לגבי קידום החקיקה, זה לא יהיה בנוסח הזה, בנוסח של רשות.

נטשה אפשטיין: בסדר, זה משהו שחייב להיאמר.

תומר רוזנר: אם כבר את אומרת לפרוטוקול, את צריכה גם לתת הערכה תקציבית.

אופיר פינס-פז: מה זאת אומרת הערכה תקציבית?

תומר רוזנר: אני מניח שאין חולק שזאת הוצאה תקציבית.

נטשה אפשטיין: זאת הצעת חוק תקציבית ביותר.

תומר רוזנר: המובן מאליו גם צריך להיאמר.

אופיר פינס-פז: אבל זה לא משנה.

אופיר פינס-פז: אם הממשלה תתמוך בהצעת החוק, זה חוק בתמיכת ממשלה.

תומר רוזנר: בסדר, היא אומרת שהיא רוצה להחזיר את זה.

אופיר פינס-פז: להחזיר לדיון זה לא אומר שלא תהיה עמדה - - - אני מודה לכם מאוד ומאחל בהצלחה.